**Številka: *545641-39/2022 / 1***

**Ljubljana, dne *08. 11. 2022***

**GENERALNI SEKRETARIAT VLADE REPUBLIKE SLOVENIJE**

gp.gs@gov.si

V vednost:

**MINISTRSTVO ZA ZUNANJE ZADEVE**

EU-portal@gov.si

**ODLOČITVE REPUBLIKE SLOVENIJE**

**V ZVEZI Z ZADEVAMI EVROPSKE UNIJE**

**PREDLOG ZA OBRAVNAVO**

I.

**1. Zadeva EU**:

Naslov dokumenta v slovenskem jeziku: *Predlog uredbe Evropskega parlamenta in Sveta o določitvi ukrepov za upravljanje, ohranjanje in nadzor, ki se uporabljajo na območju, zajetem s Sporazumom o ribolovu v južnem Indijskem oceanu (SIOFA)*

Naslov dokumenta v delovnem jeziku EU: *Proposal for a Regulation of the European Parliament and of the Council laying down management, conservation and control measures applicable in the Area covered under the Southern Indian Ocean Fisheries Agreement (SIOFA)*

Datum dokumenta: *07. 11. 2022*

Številka dokumenta: *14396/22*

Medinstitucionalna oznaka: *2022/0348(COD)*

Pri izdelavi predloga stališča so upoštevane še različice in priloge dokumenta EU:

**2. Vrsta odločitve RS**:*Stališče Republike Slovenije*

**3. Postopek sprejemanja zadeve EU v institucijah EU**:

Postopek: *Nezakonodajni postopek*

Faza sprejemanja: *1. obravnava*

**4. Pristojni organ EU**:

Svet EU v sestavi: *AGRI - Svet EU za kmetijstvo in ribištvo*

Delovno telo Sveta EU: *F.25 - Delovna skupina za ribiško politiko*

**5. Organ, pristojen za dokončen sprejem stališča RS**:

*Vlada*

**6. Pravna podlaga za obravnavo v Državnem zboru**:

*Vlada Republike Slovenije s stališčem Republike Slovenije seznani Državni zbor Republike Slovenije v skladu z 8. členom Zakona o sodelovanju med državnim zborom in vlado v zadevah Evropske unije.*

Pri delu v Državnem zboru bodo sodelovali: *Irena Šinko, ministrica; dr. Darij Krajčič, državni sekretar; Tatjana Buzeti, državna sekretarka*

**7. Roki**:

Predviden čas pričetka obravnave zadeve EU v institucijah EU: *november 2022*

Predviden čas sprejema zadeve EU v institucijah EU: *konec 2022/začetek 2023*

Rok za odziv organa: *28. 11. 2022*

Rok za obravnavo na seji Vlade in njenih odborih: *1. 12. 2022*

Rok za obravnavo predloga stališča RS v DZ:

Predlog z obrazložitvijo za skrajšanje oziroma podaljšanje rokov:

**8. Organ, odgovoren za pripravo predloga stališča RS**:

Organ: *Ministrstvo za kmetijstvo, gozdarstvo in prehrano*

Kontaktne osebe organa: *Helena Gašperlin Pertovt, Služba za EU koordinacijo in mednarodne zadeve; dr. Polona Bunič, Sektor za ribištvo*

**9. Delovna skupina Vlade, organizirana za posamezno področje zadev EU**:

*DS27 - Ribištvo*

vodilni organ: *MKGP - Ministrstvo za kmetijstvo, gozdarstvo in prehrano*

vodja delovne skupine: *Ana Le Marechal-Kolar, generalna direktorica Direktorata za hrano in ribištvo*

**Delovna skupina je predlog stališča RS obravnavala**:*Ne*

**10. Predlog stališča RS je usklajen z organi**:

Organ: *Ministrstvo za zunanje zadeve*

Kontaktna oseba organa: *Tina Fink, MZZ*

**11. O predlogu stališča RS je bilo opravljeno posvetovanje z**:

**12. Zahteva za obravnavo**:*na seji Vlade, na seji Odbora za gospodarstvo*

|  |
| --- |
| **Irena Šinko****MINISTRICA** |

II.

**PREDLOG**

**STALIŠČE RS**

Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije sprejela naslednji sklep

**A)**

Republika Slovenija je sprejela (določila predlog)

***Stališče Republike Slovenije***

*Vlada Republike Slovenije je sprejela na podlagi 49.h člena Poslovnika Vlade Republike Slovenije stališče Republike Slovenije k zadevi Predlog uredbe Evropskega parlamenta in Sveta o določitvi ukrepov za upravljanje, ohranjanje in nadzor, ki se uporabljajo na območju, zajetem s Sporazumom o ribolovu v južnem Indijskem oceanu (SIOFA) - 14396/22, ki se glasi:*

*Republika Slovenija podpira Predlog uredbe Evropskega parlamenta in Sveta o določitvi ukrepov za upravljanje, ohranjanje in nadzor, ki se uporabljajo na območju, zajetem s Sporazumom o ribolovu v južnem Indijskem oceanu (SIOFA).*

*V zvezi s predlaganim prenosom pooblastil na Komisijo za sprejemanje aktov v skladu s členom 290 Pogodbe o delovanju Evropske unije za sprejemanje (verjetno pogostih) sprememb ukrepov SIOFA in zagotovitev enakih pogojev ribiškim plovilom Unije kot plovilom drugih pogodbenic, Republika Slovenija pozdravlja zavezo, da se Komisija pri pripravljalnem delu ustrezno posvetuje, vključno na ravni strokovnjakov, in da se to posvetovanje izvede v skladu z načeli iz Medinstitucionalnega sporazuma z dne 13. aprila 2016 o boljši pripravi zakonodaje. Republika Slovenija pri tem tudi izpostavlja, da naj se pooblastila podelijo Komisiji zgolj za določitev ukrepov tehnične narave, pri čemer to določilo ne sme predstavljati precedensa za transpozicijo ukrepov, ki se bodo sprejemali v okviru ostalih regionalnih organizacij za upravljanje ribištva, oziroma ne sme posegati v prenos prihodnjih ukrepov za ohranjanje in upravljanje v pravo Unije po rednem zakonodajnem postopku.*

*Predlog uredbe ne zadeva slovenskega ribištva, saj slovenski gospodarski ribiči izvajajo ribolov le v severnem Jadranu.*

**B)** *(****Za zakonodajne akte in odločitve politične narave)***

**POGLAVITNE REŠITVE IN CILJI PREDLOGA ZADEVE EU**:

*Namen tega predloga je v zakonodajo Evropske unije (EU) uvesti ukrepe za ohranjanje, upravljanje in nadzor, ki so bili sprejeti na podlagi Sporazuma o ribolovu v južnem Indijskem oceanu (ang. Southern Indian Ocean Fisheries Agreement - SIOFA) med letoma 2016 in 2022.*

*SIOFA je regionalna organizacija za upravljanje ribištva (RFMO), odgovorna za upravljanje ribolovnih virov na območju uporabe SIOFA. EU je pogodbenica SIOFA od leta 2008. EU ima trenutno na območju uporabe SIOFA eno aktivno ribiško plovilo.*

*Ukrepi za ohranjanje in upravljanj za ribolov s področja uporabe SIOFA, ki so sprejeti na letnem zasedanju pogodbenic SIOFA, so zavezujoči za pogodbenice SIOFA, udeležene ribiške subjekte in sodelujoče nepogodbenice.*

*EU mora zagotoviti skladnost s temi ukrepi kot mednarodnimi obveznostmi, takoj ko začnejo veljati. Predlog uredbe tako dopolnjuje Uredbo (EU) 2017/2403 o upravljanju zunanjih ribiških flot, ki določa, da za ribolovna plovila EU velja sistem izdaje dovoljenj za ribolov v skladu s pogoji in pravili zadevne regionalne organizacije za upravljanje ribištva. Prav tako pa dopolnjuje tudi Uredbo Sveta (ES) št. 1005/2008 o nezakonitem, neprijavljenem in nereguliranem ribolovu. Pri čemer pa ta predlog ne zajema ribolovnih možnosti za EU, kot je o njih odločeno na zasedanju pogodbenic, saj je Svet v skladu s členom 43(3) Pogodbe o delovanju Evropske unije (PDEU) pristojen za sprejetje ukrepov o določitvi in dodelitvi ribolovnih možnosti. Predlog je skladen zlasti z Uredbo (EU) št. 1380/2013 o skupni ribiški politiki (SRP), poglavje VI (Zunanja politika), v skladu s katerim se od EU zahteva, da svoje zunanje odnose na področju ribištva vodi v skladu z mednarodnimi obveznostmi in da njene ribolovne dejavnosti temeljijo na regionalnem sodelovanju na področju ribištva.*

*Cilj tega predloga je izvajati trenutne ukrepe SIOFA, za kar je potreben prenos v zakonodajo EU ukrepov ki jih je zasedanje pogodbenic sprejelo od leta 2016 in kakor so bili (v nekaterih primerih) spremenjeni na letnih zasedanjih, ter vzpostaviti mehanizem za izvajanje prihodnjih ukrepov. Predlog upošteva ribolov, ki ga opravijo plovila EU na območju uporabe SIOFA z ročnimi ribiškimi vrvicami in stoječimi parangali.*

*Zakonodajni postopek prenosa izvedbenih ukrepov, ki so jih sprejele regionalne organizacije za upravljanje ribištva, v pravo EU od prvega osnutka predloga Komisije do sprejetja sklepnega akta s strani Evropskega parlamenta in Sveta traja v povprečju 18 mesecev. Zato za hitro izvedbo pravil SIOFA Komisija predlaga, da se ji v skladu s členom 290 PDEU podelijo pooblastila ter da se sprejmejo spremembe ukrepov SIOFA in ribiškim plovilom EU, s čimer se plovilom EU zagotovijo enaki pogoji kot plovilom drugih pogodbenic. Na ta način se zagotovi, da lahko EU hitro izvede ukrepe, ki koristijo floti EU, zagotovi enake konkurenčne pogoje za upravljavce in nadalje podpira dolgoročno trajnostno upravljanje staležev. Prenesena pooblastila se predlagajo za:*

*- informacije, ki se zahtevajo za dovoljenja za uporabo plovil,*

*- spremembe vrst ribolova ali ribolovnega orodja,*

*- število ulovov/obnove indikatorskih enot za občutljive morske ekosisteme in razdalje, znotraj katerih se ne izvaja pridneni ribolov, kadar se v okviru ribolovnih dejavnosti odkrijejo dokazi o občutljivem morskem ekosistemu nad vrednostmi praga; prisotnost znanstvenih opazovalcev za pridneni ribolov in uvedbo programa elektronskega opazovanja,*

*- ukrepe za ribolov zobatih rib na območjih Del Cano Rise in Williams Ridge in*

*- spremembe prilog k temu predlogu.*

*Ta predlog uredbe uvaja tudi dinamična sklicevanja na ukrepe za ohranjanje in upravljanje, ki jih morajo uporabiti države članice. Uprave držav članic, ki morajo zagotoviti njihovo izvajanje, že poznajo in uporabljajo te dokumente. Komisija pošilja posodobljene različice teh dokumentov državam članicam, potem ko SIOFA sprejme nove različice.*

*Ta predlog uredbe določa tudi dinamična sklicevanja na dokumente SIOFA, ki jih že uporablja flota Unije in so javno dostopni na spletišču SIOFA. Med temi obveznimi dokumenti so oblika za poročanje na podlagi SIOFA ali dokumenti za izmenjavo podatkov v zvezi z vstopom na določena območja in izstopom z njih, začetne in končne točke za namestitev ribolovnega orodja, dejavnosti pretovarjanja in prenosa ter opažanje plovil tretjih držav. Ker se te zahteve in predloge občasno spreminjajo in ker je v ribištvu, upravljanem s SIOFA, trenutno aktivno samo eno ribiško plovilo Unije, je ustrezno, da države članice, ki imajo ribolovne možnosti za ribolovne vire SIOFA, te zahteve in predloge svojim ribiškim plovilom zagotovijo ob izdaji dovoljenj za ribolov. Dinamična sklicevanja na te dokumente so navedena v tej uredbi.*

**OCENA VPLIVOV IN POSLEDIC PREDLOGA ZADEVE EU**:

Vpliv na pravni red

*Ni vpliva na pravni red.*

Posledice za proračun

*Ni posledic za proračun RS in EU.*

Vpliv na gospodarstvo

*Ni vpliva na gospodarstvo.*

Vpliv na javno upravo

*Ni vpliva na javno upravo.*

Vpliv na okolje

*Pričakovati je pozitiven vpliv na okolje, saj je cilj načrta zagotoviti, da se pri izkoriščanju živih morskih bioloških virov populacije lovljenih vrst obnavljajo in ohranjajo nad ravnmi, ki omogočajo največji trajnostni donos.*

Drugo

**C)**

**Predstavniki RS, ki bodo zastopali stališče RS v institucijah EU**:

***Irena Šinko, ministrica; dr. Darij Krajčič, državni sekretar; Tatjana Buzeti, državna sekretarka, dr. Polona Bunič, Sektor za ribištvo, MKGP; mag. Leon Megušar, svetovalec za ribištvo, SPBR***